Papersnake/gushiwen huggingface dataset:
八绝诗庶子泉
王禹偁（宋代）

物形固天造，物景不自胜。
泉乎未遇人，石罅徒流迸。
宫相政多暇，行乐蹑岩磴。
发蒙涨为溪，幽致兹焉盛。
唐贤大历後，峭壁刻名姓。
我来一何暮，今秋始乘兴。
山势环有缺，山门壶引柄。
户挹清泚姿，颇惬幽闲性。
味将春茗宜，光与晓岚暝。
架竹落僧厨，远声入清磬。
何当宿禅室，欹枕终夜听。
饮多病骨换，照久尘襟逈。
销尽谪居愁，无心治归艇。
题吕公岩
金靖（宋代）

护田绿水转山樊，滴翠群峰列巨杉。
洞外僧蓝侵斗汉，涧边人迹隔仙凡。
深深云欲春长在，寂寂松扉夜不缄。
此处得名爰自我，要须题作吕公岩。
不用湔厅向水边，乘风宜坐此岩巅。
山阴乐事真何似，觞咏终能胜管弦。
祝英台近（与周草窗话旧）
张炎（宋代）

水痕深，花信足，寂寞汉南树。转首青阴，芳事顿如许。不知多少消魂，夜来风雨。犹梦到、断红流处。

最无据。长年息影空山，愁入庾郎句。玉老田荒，心事已迟暮。几回听得啼鹃，不如归去。终不似、旧时鹦鹉。
省宿
楼钥（宋代）

树满茅山绿正肥，昏鸦日日向南归。
如今身在三茅外，却看归鸦正北飞。
王昭君歌
李昱（明代）

明妃汉家人，自小生金屋。金屋花连春昼长，东风养得颜如玉。

一身愿作阳台云，琥珀枕边常梦君。谁知閒门跬步地，年年草色生罗裙。

边城昨夜悲笳起，单于求亲汉天子。黄金不买毛延寿，翻作无盐画图里。

画图妾貌两不同，玉鞭催上浮云骢。画官喜舞天子惜，臂上犹存红守宫。

愁云茫茫天万里，白草离离塞烟紫。回首长安何处家，琵琶声中泪如水。

单于发黄双眼青，嗢咿遣译通丁宁。毡庐寒月射秋梦，安得风吹归汉庭。

妾身不惜安边计，妇人岂足扬兵气。单于那知甥舅恩，貔貅百万能无愧。

明妃冢前青草肥，宫衣化作彩云飞。生无羽翼度关塞，死后魂随秋雁归。
送张真翁赴举
徐照（宋代）

端修修德在，门族盛如初。
常有人登第，今称尔读书。
南风舟去疾，西野客来疎。
所着青衫旧，前官拟别除。
绝句二首
陈师道（宋代）

密密丹房叠叠花，一枝临路为人斜。
丁宁语鸟传春意，白下门东第几家。
句
宋光宗（宋代）

晴进驻花侵路，春陂水上桥。
绝句
三朵花（宋代）

戴花三朵镇长春，谁识玄中不二门。醉里自传神似活，终当不老看乾坤。
偈颂一百零二首
释绍昙（宋代）

百鸟啼春风，村村自花柳。
揭示目前机，大地人积压有。
随声逐色，活陷重围。
盖色骑声，翻成窠臼。
牢关击碎，海岳平沈。
山鸟自啼花自笑，到头一点不关心。
六月
佚名（先秦）

六月栖栖，戎车既饬。四牡骙骙，载是常服。玁狁孔炽，我是用急。王于出征，以匡王国。
比物四骊，闲之维则。维此六月，既成我服。我服既成，于三十里。王于出征，以佐天子。
四牡修广，其大有颙。薄伐玁狁，以奏肤公。有严有翼，共武之服。共武之服，以定王国。
玁狁匪茹，整居焦获。侵镐及方，至于泾阳。织文鸟章，白旆央央。元戎十乘，以先启行。
戎车既安，如轾如轩。四牡既佶，既佶且闲。薄伐玁狁，至于大原。文武吉甫，万邦为宪。
吉甫燕喜，既多受祉。来归自镐，我行永久。饮御诸友，炰鳖脍鲤。侯谁在矣？张仲孝友。
春词 其三
谢逸（宋代）

曲栏干外柳垂垂，罗幕风轻燕子飞。独倚危楼思往事，落红撩乱点春衣。
蓦山溪·湖泛偕尤悔罨、刘易台
张夏（清代）

溪头放棹，白鹭飞清昼。四面绝红麈，扑青苍、山攒水凑。从中选胜，最爱养鱼陂，围榻柳。阴晴骤。正是黄梅候。
水边林下，名迹千秋有。今日遂良游，把清尊、临风一酹。三三雨雨，相舆扣舷歌，沾袍袖。归迟否。明日刚初九。
黄天荡
张宪（元代）

昆明劫烧成灰火，临平葑湖拨不开。
黄泥万顷下无底，海眼一丝通往来。
南徐江边海鰌走，江神顿足黄龙吼。
便翻银汉濯泥沙，要使妖蛇先授首。
书怀二首
赵蕃（宋代）

去日春江白芷生，再来秋野蟪蛄鸣。
浩然已分不才弃，张翰安能恤后名。
自叹还山何太晚，政须杯酒为深倾。
凭愚邀敬多官府，与想桃源源上行。
艾如张
曹勋（宋代）

鸿鹄远罾缴，燕雀恋藩篱。
争食蓬蒿下，触纲毙祸机。
黄雀老且黠，黄口小且痴。
黄雀戒黄口，輙莫贪腥肥。
衲衣示众
释印肃（宋代）

一个闲身包万有，不能自把著针缝。
众缘聚衲须微细，妙相庄严一大通。
下下针锋无不实，条条线贯不空空。
连天铺地山和水，一合圆成始脱笼。
更有一般奇物处，岩前枯木笑春风。
新年
刘敞（宋代）

雪消冰解漏青春，醉眼惊看物物新。已识年华似飞鸟，直将身世委天均。
观刘格非画
林敏修（宋代）

人言画师非俗士，小技不妨聊戏耳。欲搜万象入诗句，未若丹青易盈纸。

坐令晚景下鸿雁，力夺春工发红紫。明眸破笑不作难，顷刻冰纨出西子。

信能自适亦自累，好事终为人所使。曷不穷年自写真，奋髯箕踞走百鬼。
重游草堂次韵三首
王安石（宋代）

野寺真兰若，山僧老病多。
疏锺挟谷响，悲梵入樵歌。
水映茅篁竹，云埋茑女萝。
拂尘书所见，因得拟阴何。
满江红（戊午九月七日，碧沚和制几韵）
吴潜（宋代）

岁岁重阳，何曾是、两般时景。人自有、悲欢离合，晦明朝暝。日月湖边来往艇，楼台水底参差影。又何妨、时暂狎沧波，轻鸥并。

闲顿放，朱门静。新结里，朱帘整。尽百年人事，移场换境。欲插黄花身已老，强倾绿醑心先醒。羡游鱼、有钓不能收，钩空饼。
怜愚诗四十二首 其四
宋应星（明代）

气散魂游骨已枯，荒坟速朽返虚无。活人不去寻生计，只望堪舆指穴图。
空囊
黎淳先（明代）

岁事峥嵘际，空囊羞涩间。无钱惟缩手，有酒亦开颜。

守腊梅花老，迎春鸟语还。眼前不用买，明月与青山。
石头怀古
黄文雷（宋代）

长江日浩浩，跂予望淮南。
禹画足广轮，王气分肴函。
朝市一以建，蟠踞诚匪惭。
中躔胡尘悲，六龙此停骖。
衣冠幸有地，喙息赖未歼。
岂惟时贤力，要是天险参。
颇闻京洛墟，不救狐兔馋。
厌难故有道，往悔宁非贫。
前登石头路，得共北客谭。
新秋带归鸿，落日随征帆。
吊古意未厌，鼓钟已酣酣。
句
庞籍（宋代）

毗耶长者入街初。
春晚
释斯植（宋代）

满地落花流水，伤心芳草青时。江上数声杜宇，更堪一笛横吹。
安溪
徐侨（宋代）

潮回尽处晓江清，百丈滩头舟子情。
饶我静观黄卷罢，为渠卧看白云轻。
炫蓬滉漾龙蛇影，喧枕萧骚风雨声。
无限青山饱秋色，去来谁暇与将迎。
和李端叔大夫从参寥子游许昌西湖十绝
李廌（宋代）

诗翁诗思与春争，落笔风雷纸上生。
雪棘满颐心尚壮，君看岩电射人明。
见白须
袁宗道（明代）

海深难比爱河深，五欲腾波天也沈。休把霜毛轻镊去，一回对镜一休心。
夏至日荥泽渡黄河
李绂（清代）

日车方北至，我马独南行。广武风犹壮，黄河浪不平。

澄清谁揽辔，凭吊漫沾缨。前路雄关近，当年驻重兵。
题上屯嵩山寺
许赓皞（清代）

老僧宴坐不迎客，一溪沄沄青到门。养成山中鹿麋性，辟出世外桑麻村。

斋厨无烟落松子，坏磬挂壁生苔痕。梦思嵩阳不可到，对此妙悟参风幡。
次韵刘贡父登黄楼怀子瞻二首 其一
苏辙（宋代）

青山开四面，白水绕三禺。野阔时闻籁，人闲旧据梧。

画船留上客，遗迹问田夫。事少日常饮，才疏世未须。

决河初荐至，胜事偶相俱。燕子卑无取，滕王远可模。

飞涛隐睥睨，落日丽浮图。同舍新持节，专城敢遽呼。

未迎行部驾，已放下淮舻。试问登消暑，如何楚与吴。
闲居
白居易（唐代）

风雨萧条秋少客，门庭冷静昼多关。金羁骆马近卖却，

罗袖柳枝寻放还。书卷略寻聊取睡，酒杯浅把粗开颜。

眼昏入夜休看月，脚重经春不上山。心静无妨喧处寂，

机忘兼觉梦中闲。是非爱恶销停尽，唯寄空身在世间。
题紫团山三十六景 山翁崖
王寀（宋代）

仙翁爱山居，留形在东岭。风林度啸声，云壑漾飞影。

华发欲萧萧，青瞳犹耿耿。追踪有名流，回首发深省。
咏史上·董仲舒三首
陈普（宋代）

孟轲死后惟董子，道义两言扩古今。
性善七篇何落落，千秋不遇一知音。
句
刘望之（宋代）

剩破朱红供短发，南荒来校世间书。
杂诗
佚名（唐代）

花落长川草色青，
暮山重迭雨冥冥。
逢春便觉飘蓬苦，
今日分飞一涕零。
寄两银榼与裴侍郎，因题两绝句
白居易（唐代）

贫无好物堪为信，双榼虽轻意不轻。

愿奉谢公池上酌，丹心绿酒一时倾。

惯和麹糵堪盛否，重用盐梅试洗看。

小器不知容几许，襄阳米贱酒升宽。
进瑞雪歌
田锡（宋代）

圣德昭彰动天地，岁岁丰穰为上瑞。
明年有闰节气迟，冬深有雪方及时。
三农但喜及时雪，天心帝力岂得知。
臣忝颁条居近辅，劝课农桑理舆赋。
宛丘之下为封部，宣布皇恩槐襦袴。
王泽流而有颂声，因而拜手献歌行。
歌云岁云暮兮日云暮，白云初向斜阳度。
斜阳韬掩云舒布，惨惨阴风生北户。
风来带得霏霏花，花轻片片如琼葩。
冻黏寒缀纷交加，陌上逡巡铺玉沙。
琪树瑶台相间出，落梅堕絮初堆积。
映箔横沾翡翠纹，拂窗斜度瑠璃隙。
飘飘千里度龙山，袤丈萧关与玉关。
海上银台对金阙，水精帘栊鉴明月，
万年枝上夜辉光，上林先似梨花发。
黎元有望既满望，手足舞之而蹈之。
因思去岁在京师，国家将议改元时。
时雪未呈盈尺瑞，百神奔走应祷祈。
海风吹起澄江练，织女金刀碎裁剪。
剪作天花撒翠微，茫茫六合生凶辉。
明月宫中玉臼杵，霜兔捣药云母飞。
风筛乍似琅玕宝，翔鸾飞下啄瑶墀。
金门廊庑龙尾道，贺雪造民趁朝早。
吾皇为喜表丰年，六出飞花不令扫。
枢相侍臣初奉宣，宣赴中书赐御筵。
光禄移厨供玉馔，上樽赐酒中官劝，
宣令不醉不得归，席上仍令各赋诗。
诗成封进同奏谢，御制歌行竞传写。
拜舞欢呼感圣明，千年遭遇作门生。
微臣忝幸在两制，得以歌诗乐太平。
而令出典淮阳郡，组绶辉华佩金印。
才微任重副忧勤，履薄临深守廉慎。
圣人德泽如阳春，阳春及物无不均，
微臣怀抱如葵藿，葵藿向阳堪喻身。
今因瑞雪献歌咏，西垣再愿演丝纶。
调笑转踏 其六
郑仅（宋代）

相慕。酒家女。巧笑明眸年十五。当垆春永寻芳去。

门外落花飞絮。银鞍白马金吾子。多谢结裙情素。
鸥
朱继芳（宋代）

采鱼秋江上，鸥鸟来相随。
荡桨忽惊起，云天碧四垂。
过临川怀刘氏弟兄
陈藻（宋代）

临川几日到长沙，闻道黔南路更赊。
行见一村篱落好，谁家此住忆君家。
破焦
沈周（明代）

翻手青青覆手黄，也随人事作炎凉。临阑默默低头月，满眼炎炎败兴霜。

舞袖郎当官妓老，田衣颠倒醉僧狂。明年看受春风宠，醉墨重题展贺章。
送庆基叔德上犹二绝
杨万里（宋代）

南溪不住住犹溪，别驾贤孙法掾儿。
莫以甘棠南国荫，便忘萓草北堂别。
山中泛舟觞客
文天祥（宋代）

便作乘槎客，萧萧骨发清。
尊前山月过，笛里水风生。
半夜鱼龙沸，三秋河汉明。
雪堂眠二客，梦与白鸥盟。
呈石大尹
唐璧（明代）

荣捧除书出九重，遐陬佳气郁笼葱。城开绿水青山外，人坐光天化日中。

百里弦歌千古意，万家桃李一春风。白头野叟知何幸，复睹先贤治化隆。
和刘珵西湖十洲·花屿
舒坦（宋代）

暖吹红紫上青枝，掠水风烟巧自持。
蜂蝶鸕鹚各芳意，锦囊消得探春诗。
悼亡二首
赵嘏（唐代）

一烛从风到奈何，二年衾枕逐流波。

虽知不得公然泪，时泣阑流恨更多。

明月萧萧海上风，君归泉路我飘蓬。

门前虽有如花貌，争奈如花心不同。
送吴荣楷之官浙江三首
曾国藩（清代）

西湖吾未到，梦想若遇之。
荷花夏如海，当春万柳垂。
秋月随潮涌，暮雾天无涯。
三百六十寺，岚翠渺迷离。
君去事幽讨，抉剔发天倪。
馀悭收昔遁，奇赏获新知。
朝餐吸山绿，暮雨张水馆。
寻碑嗅梅蕊，独往无人随。
政成无一事，风流方在兹。
怀抱一如彼，江山复如斯。
此乐可持赠，寄我于首诗。
春感八章再叠少陵秋兴韵 其六
姚燮（清代）

置酒鳌峰最上头，身如孤鹗厉清秋。横潮易泊千军梦，断角空催日暮愁。

在昔漂摇馀木叶，况今搜括到凫鸥。问谁鉴凛前车辙，错铁时防铸六州。
仙游潭五首·仙游潭
苏辙（宋代）

潭深不可涉，潭小不通船。
路断游人止，龙藏白沫旋。
翦藤量水短，插石置桥坚。
桥外居民少，躬耕不用钱。
念奴娇（垂虹亭）
朱敦儒（宋代）

放船纵棹，趁吴江风露，平分秋色。帆卷垂虹波面冷，初落萧萧枫叶。万顷琉璃，一轮金鉴，与我成三客。碧空寥廓，瑞星银汉争白。

深夜悄悄鱼龙，灵旗收暮霭，天光相接。莹澈乾坤，全放出、叠玉层冰宫阙。洗尽凡心，相忘尘世，梦想都销歇。胸中云海，浩然犹浸明月。
叹息
陆游（宋代）

国家图籙合中兴。
，叹息吾宁粥饭僧。
卖剑买牛衰可笑，坏裳为裤老犹能。
晓过射圃云藏垒，夜读兵书雨洒灯。
安得龙媒八千骑，要令穷虏畏飞腾。
送宛句赵少府
张九龄（唐代）

解巾行作吏，尊酒谢离居。修竹含清景，华池澹碧虚。

地将幽兴惬，人与旧游疏。林下纷相送，多逢长者车。
悲阳春
郭祥正（宋代）

悲阳春，阳春可乐胡为悲。桃花枝上开未足，数片已逐狂风吹。

阳春能来不能久，年少看花今白首。击毬驰马力已疲，欲傍樽罍先怕酒。

佳人如皓月，顾我犹衰蓬。相倚不相似，两心何可同。

请折并蒂花，更看鸳鸯鸟。容华与毛羽，相鲜乃为好。

挥手谢佳人，浩歌悲阳春。阳春易衰歇，尔貌岂长新。
闷歌行十二首 其一
杨万里（宋代）

山行旧路不堪重，及汎湖波又阻风。世上舟车无一稳，乾坤可是剩诗翁。
夜叹
刘弇（宋代）

丹鸟白鸟争吞吐，还云去云无定度。不无夏簟工熨体，况有秋螀竞扶户。

一嘅三叹讵如许，客思纷纷野烟缕。宵明景晏挂斜河，丛萱苒蒻团清露。

有美一人在西方，白玉佩环珠两珰，明眸皓齿艳朝阳。

企予望汝涕泗滂，安得捉汝罗衣裳。
补张衡四愁诗
许国佐（明代）

平子殊不乐，渺然赋四愁。何能限畛域，长城翠烟楼。

淮阴驱市人，多多善其俦。重瞳焚咸阳，土焦棼亦收。

乃君更甚此，戢之不肯收。醉乡虽桃源，又欲陷青州。

莫恃龙须席，相随到梦游。冒昧宽一假，不厌拙如鸠。
佚老堂为丞相文安公作 其一
綦崇礼（宋代）

社稷功名不自贤，小园卜筑赏閒年。脱遗富贵还身外，收拾芳閒寓目前。

未息烟尘劳瞩望，莫孤风月且留连。一时赋咏多奇作，江汉崧高好共编。
醉落魄 外子久客不归，赋此速驾
许诵珠（清代）

倚窗月透。一枝梅影如侬瘦。脂愁粉怨人僝僽。剩有年时，别泪黦红袖。

焚香轻合纤纤手。金钱暗卜平安否。几时早整归鞍骤。

计算腰围，宽减定非旧。
饯赠诸生赴台院试
张玺（清代）

清风绝徼靖边藩，盛典重优养士恩。鉴秉天南新扫榻，筵开海北欲倾樽。

衣冠四十斯文寄，礼乐三千至道存。但愿鲲鹏腾渤海，敢言桃李尽公门。
春夜温故六言二十首
刘克庄（宋代）

骨朽是非始定，怒炎毁誉未公。
太平呼奇宰相，野狐目半山翁。
宿山中十首
刘克庄（宋代）

岩僧殊好事，绝顶庙龙君。
勿笑一泓水，能生六合云。
解连环·玉鞭重倚
姜夔（宋代）

玉鞭重倚。却沈吟未上，又索离思。为大乔、能拨春风，小乔妙移思，雁啼秋水。柳怯云松，更何必、十分梳洗。道郎携羽扇，那日隔帘，半面曾记。
西窗夜凉雨霁。叹幽欢未足，何事轻弃。问后约、空指蔷薇，算如此溪山，甚时重至。水驿灯昏，又见在、曲屏近底。念唯有、夜来皓月，照伊自睡。
依韵和王景彝对雪
梅尧臣（宋代）

天雪霰成先暴集，地中阳复已如期。
穿林斗觉萦风急，入袖初惊学舞迟。
楼上温貂方贳酒，竹间寒雀未辞枝。
平明君向螭头立，玉座炉烟细细时。
舶使王会溪太守赵见泰九日领客枉顾山中赋采
蒲寿宬（宋代）

晨策登青霞，众峰郁绸缪。
举目嗟新亭，缅怀忆神州。
酣觞气磊磊，感物心悠悠。
伟哉此二翁，高风继前修。
涧舖岭道中四首
赵蕃（宋代）

岭路萦纡合，泉流诘曲通。
田毛无岁旱，山课与耕同。
仁老寄墨梅 其五
邹浩（宋代）

解衣盘礴写梅真，一段风流墨外新。依约江南山谷里，溪烟疏雨见精神。
天寒偶成
舒邦佐（宋代）

云冻长空铺水墨，风鸣破屋响琅玕。
忆梅探梅春已露，欲雪不雪天正寒。
呵笔岂能诗句好，拥炉偏怕酒瓶乾。
太平宰相非吾望，煨芋何须问懒残。
兀坐
许天锡（明代）

兀坐如禅定，空斋日又斜。游蜂窥砚水，斗雀落庭花。

世事随风马，年光赴壑蛇。惟应倚脩竹，高咏答韶华。
苏文忠萧丞相楼二诗帖赞
岳珂（宋代）

登高而赋，维以思古。
二难之风，意健句妩。
黯然尘楮，笔势轩翥。
真兮不谖，我怀陟岵。
寄从义法曹教授
吕南公（宋代）

军学先生骨气清，每嫌杯酒乱襟灵。讥排只是攻三雅，熟烂除非是六经。

榴榼日虚尘拂拂，兔毫宵运烛荧荧。俸钱添得真何用，好赠荥阳买绿醽。
九日登龟峰用杜工部韵二首 其二
李延大（明代）

浮屠江面郁崔嵬，九日年年陟此台。宦思更于秋后减，病怀偏向酒中开。

卷舒云岫无心出，断续蝉声随意来。蹈碎薜萝方丈外，啸歌莫讶鬓毛催。
永叔石月屏图
苏舜钦（宋代）

日月行上天，下照万物根。向之生荣背则死，故为万物生死门。

东西两交征，昼夜不暂停。胡为虢山石，留此皎月痕常存。

桂树散疏阴，有若图画成。永叔得之不能晓，作歌使我穷其原。

或疑月入此石中，分此二曜三处明。或云蟾兔好溪山，逃遁出月不可关。

浮波穴石恣所乐，嫦娥孤坐初不觉。玉杵夜无声，无物来捣药。

嫦娥惊推轮，下天自寻捉。绕地掀江蹋山岳，二物惊奔不复见。

留此玉轮之迹在青壁，风雨不可剥。此说亦诡异，予知未精确。

物有无情自相感，不间幽微与高邈。老蚌向月月降胎，海犀望星星入角。

彤霞烁石变灵砂，白虹贯岩生美璞。此乃西山石，久为月照著。

岁久光不灭，遂有团团月。寒辉笼笼出轻雾，坐对不复嗟残缺。

虾蟆纵汝恶觜吻，可能食此清光没。玉川子若在，见必喜不彻。

此虽隐石中，时有灵光发。土怪山鬼不敢近，照之僵仆肝脑裂。

有如君上明，下烛万类无遁形，光艳百世无亏盈。
同年葛签挽章
周南（宋代）

少年并马曲江游，曾到慈恩塔上头。
过眼流光真露电，惊心宦海半沉浮。
君今又隔重泉梦，世事嗟伤逝水流。
独立东风数华发，不堪春草起离愁。
条山苍
韩愈（唐代）

条山苍，河水黄。浪波沄沄去，松柏在高冈。
送唐通叟东南铸钱通叟尝摄度支员外郎职事与之同舍累月
赵鼎臣（宋代）

簿领丘山堆，胥吏凫鹜进。不须持酒卮，正自得醉困。

赖逢同舍郎，照眼珠璧润。堂堂质肃公，劲节森万仞。

吾犹识诸孙，王谢有孤韵。时时议论馀，尚作前辈峻。

我老无町畦，出口见方寸。端须护疵瑕，未可失瑜瑾。

奈何不少留，舟楫犯蛟蜃。山泽宝欲兴，虞衡职方振。

想常开鸿炉，不复费游刃。明年水衡钱，地应无可顿。

策勋便封侯，朱紫安足论。来趋未央朝，故人应许认。

疾走当避公，铜臭不可近。
此身
秦略（金朝）

此身日日一箪贫，贫里留残自在身。独把筇枝行又立，东风花柳不嗔人。
九月望初寒独坐
陆深（明代）

风回野渡水云空，犹是江南九月中。病后岁寒偏觉早，眼前心赏更谁同。

萧萧竹院诗初就，曲曲山居画未工。赖有夕阳西浦上，殷勤留送半窗红。
谒毛竹间先生
邹輗（宋代）

不辱其身不辱亲，要明圣学尽人伦。
岂为媚世文章上，养就中和万古春。
杂兴
顾逢（宋代）

庭院秋深露气清，夜窗纫补一灯明。
莫嫌捣练喧人耳，多少贫家无此声。
自嘲
司马光（宋代）

盘飧罗新蔬，充腹不求余。
穷巷书扃户，闲轩卧读书。
有心齐塞马，无意羡川鱼。
世道方邀逐，如君术已疏。
东坡淮口墨迹卷后有黄策诗
张翥（元代）

潮落潮生沙岸头，布帆来往几经秋。山川如故人何在，天地无经水自流。

败垒荒墟非昔画，野烟寒照总新愁。只应千古清淮月，曾照东坡此唤舟。
再次韵四首
陈造（宋代）

公朝已后茹茅连，幕府偷闲亦所天。
宠辱肯为差别观，道人随寓只怡然。
春贴子词·皇后阁五首
司马光（宋代）

宝胜金幡巧斗功，彩花蜡燕扬和风。
玉盘翠苣映红蓼，捧案朝来献两宫。
渔家傲
欧阳修（宋代）

红粉墙头花几树。落花片片和惊絮。墙外有楼花有主。寻花去。隔墙遥见秋千侣。

绿索红旗双彩柱。行人只得偷回顾。肠断楼南金锁户。天欲暮。流莺飞到秋千处。
浣溪沙 其十三 许南叔席上
向子諲（宋代）

百斛明珠得翠娥。风流彻骨更能歌。碧云留住劝金荷。

取醉归来因一笑，恼人深处是横波。酒醒情味却知么。
伤死马
宋庠（宋代）

辨道曾资智，嘶风忽绝音。
故蹄休践雪，朽骨讵酬金。
附尾讒蝇散，投鞍啮鼠侵。
弃帷宜一报，尽力有前箴。
闭门
齐己（唐代）

外事休关念，灰心独闭门。
无人来问我，白日又黄昏。
灯集飞蛾影，窗销迸雪痕。
中心自明了，一句祖师言。
次韵庭藻天申节锡燕书事
周紫芝（宋代）

千秋舞马初登床，新歌乐府传霓裳。当时提封三万里，人间何霓无农桑。

迩来重见太平日，侍臣复上开元觞。云门一阕天乐奏，瑞兽三尺南金黄。

师臣拥佩燕旨酒，虎臣杖节严秋霜。成功乃自师尚父，异姓不数汾阳王。

紫皇万岁寿明主，斗魁六宿来文昌。三呼往往出灵岳，由汉以来无此祥。

诸公自是列宿数，玉阶合望重瞳光。圣朝御极日杲杲，风雨顺序天苍苍。

虞阶已复罢干羽，汉郡会看开乐浪。小臣拜手亦稽首，愿祝地久仍天长。
醉吟五首
方回（元代）

去年所见人，今年忽无之。
何况六十年，追忆重儿时。
三皇及五六，安在尧与羲。
谓古有不死，学仙真愚痴。
崇高易深拱，丧乱难前知。
气力傥可恃，不歌阴陵骓。
吾手幸未废，杯来何不持。
目疾
王洋（宋代）

天公嗔我眼长白，故著昏埃阿堵中。
不怪参军谈瞎马，但妨中散送飞鸿。
著篱令恶谁能对，损读方奇定有功。
九恼从来是佛种，会如那律证圆通。
春社词
李覯（宋代）

吴台翫春锁春色，雨刷花光入龙国。
田边大树啼老鸦，野去痴醉寒查牙。
年华欲往风雷恶，兰脸知秋泪先落。
时荣时谢无了时，扶起混沌须神医。
庐山瀑布谣
杨维桢（元代）

银河忽如瓠子决，泻诸五老之峰前。
我疑天仙织素练，素练脱峰垂青天。
便欲手把并州剪，剪取一幅玻璃烟。
相逢云石子，有似捉月仙。
酒喉无耐夜渴甚，騎鲸吸海枯桑田。
居然化作十万丈，玉虹倒挂清泠渊。
题飞鸣宿食四雁图
行端（元代）

年去年来年复年，帛书曾达茂陵前。影连蓟北月横塞，声断江南霜满天。

雨暗芦花愁夜渚，露香菰米下秋田。平生千里与万里，尘世网罗空自悬。
晚渡石湖
张海珊（清代）

水烟忽上白，渐没青山杪。不知双桥明，全约一湖小。

山店不成市，入夜人声悄。弦月忽悠扬，并与西风袅。

交秋已半月，残暑苦未了。所赖夜气清，聊逭毒热恼。

知心通冥论，矫首凌空窅。直出飞鸟先，孤云同缥缈。
句
陶弼（宋代）

天形包旧楚，水影动全吴。
东湖送春和陈自堂
汪元量（宋代）

十年南北竞，故旧几人存。
兵后谁知我，城中独见君。
东湖徐孺宅，北海孔融樽。
宛转留春意，吟诗到夜分。
青霞谷
郑有年（宋代）

少室隐居空索价，北山俗驾费移文。
道人笑破世间事，去住身心如白云。
甲午中秋夜不见月
韩琦（宋代）

中秋待月高楼上，浮云妒明逞顽黑。姮娥积贮一岁光，欲放天下不可得。

今夕实系天下望，未必举世罹遮塞。欢明戚暗一时偏，人不咎天云所职。

吾问云兮尔无心，胡为动与人相贼。岁旱不能含雨来，翻于此夜浓如墨。

吾欲独仗倚天剑，上决重阴走奸慝。空中夺出黄金盘，万宇澄然同一色。
孝闵帝觉
徐钧（宋代）

生长朱门十五春，废兴无奈属权臣。
当时枉作开基主，翻被虚名误却身。
溪上松声
吕福（明代）

一水依秋碧，孤松夹岸疏。涛声来雨后，远籁在风初。
菩萨蛮（答伯山四时四首·春）
鉴堂（宋代）

落花丛外风惊鹊。鹊惊风外丛花落。乡梦困时长。长时困梦乡。

暮天江口渡。渡口江天暮。林远度栖禽。禽栖度远林。
题扇寿爱蔬吴先生尊人
顾清（明代）

江海归来一幅巾，东风八十四回春。日长勘罢参同契，坐对青山即故人。
寄别家莘夫兄
黄维申（清代）

君昔豫章去，今吾皖道游。共成千里别，各抱百年忧。

落落江湖感，飘飘身世浮。赏音何处是，楚水自东流。
咏史
张九龄（唐代）

大德始无颇，中智是所是。居然已不一，况乃务相诡。

小道致泥难，巧言因萋毁。穰侯或见迟，苏生得阴揣。

轻既长沙傅，重亦边郡徙。势倾不幸然，迹在胡宁尔。

沧溟所为大，江汉日来委。沣水虽复清，鱼鳖岂游此。

贤哉有小白，仇中有管氏。若人不世生，悠悠多如彼。
呈赵叔侍郎子直二首
赵蕃（宋代）

潦倒三年白下官，畏途常以此心观。
求为庙令直不易，翻入帝城良独难。
落落白头游且倦，悠悠青眼刺空漫。
文章功用知无补，保此不渝惟岁寒。
张郎中梅园中
孟浩然（唐代）

绮席铺兰杜，珠盘折芰荷。故园留不住，应是恋弦歌。
题丁氏堂六言四首 其三
刘一止（宋代）

总自胸中描出，不妨怪怪奇奇。雁荡龙湫彷佛，鸾翔凤舞参差。
过查林
韦骧（宋代）

路向山腰转，云从陇首飞。晓天初衣裌，村驿罕乘肥。

览物惊秋老，论心悟境非。归期且宽计，雨雪或霏霏。
婆罗门引·落星万点
辛弃疾（宋代）

落星万点，一天宝焰下层霄。人间叠作仙鳌。最爱金连侧畔，红粉袅花梢。更鸣鼍击鼓，喷玉吹箫。曲江画桥。记花月、可怜宵。想见闲愁未了，宿酒才消。东风摇荡，似杨柳、十五女儿腰。人共柳、那个无聊。
次韵文士颖留题李子充双寂轩诗
郭印（宋代）

默默幽轩祗自知，天人一理未容欺。
檐光坐揖青山入，窗影閒看白日移。
休道嚣尘侵晏宅，由来表里堪黄陂。
思惟泯处全真现，存得灵龟笑朵颐。
疑冢
陆次云（清代）

疑冢累累漳水头，如山七十二高丘。正平只有坟三尺，千古安眠鹦鹉洲。
珊瑚吟
文天祥（宋代）

南方有珍禽，鸣声天下奇。
毛羽黑如漆，两脸凝璚脂。
燕赵佳公子，笼槛以自随。
童子重丁宁，饮食必以时。
将献上林苑，来巢万年枝。
待之岂少恩，不免加絷维。
珊瑚真珊瑚，碎琢良自悲。
中原寒气深，风土非所宜。
念奴娇（别妓）
王之望（宋代）

柳花飞絮，又还是、清明寂寞时节。洞府人间嗟素手，今日匆匆节拆。巧笑难成，含情谁解，顾影无颜色。风流满面，却成春恨凄恻。

云鬓从ED51金蝉，纷纷红泪，千点胭脂湿。聚调轻盈离调惨，声入低空愁碧。祖帐将收，骊驹欲驾，去也劳相忆。伤心南浦，断肠芳草如积。
高邮晚兴
田榕（清代）

稻凉吠蛤柳嘶蝉，最是江淮八月天。三十六湖吟未尽，西风吹上打鱼船。
王银台北上识别 其二
严嵩（明代）

长安里第似幽居，水石流传亦到予。芳会更移泉上酌，旧题多到竹间书。

能留嘉荫棠堪憩，谩适閒心草未除。君去好随天阙凤，吾衰终钓楚江鱼。
挽陈朝奉
华镇（宋代）

畴昔乡评事，风流出后生。早联华萼秀，先得桂枝荣。

守死尊文墨，持平御重轻。已焉休茹恨，三凤伫飞鸣。
金液大还丹
白玉蟾（宋代）

乌兔乾坤鼎，龟蛇复姤坛。
世间无事客，心内大还丹。
白虎水中无，青龙火里蟠。
汞铅泥蘂艳，金木雪花寒。
离坎非心肾，东西不肺肝。
三旬穷七返，九转出泥丸。
仪真馆后园海棠两花于秋因为小酌赋诗
郝经（元代）

二年海棠秋，幽妍对寥索。霜后辄载花，枯株吐纤弱。

化工为诗人，故令造物错。木落出奇芬，风度亦不恶。

尖黄簇短叶，腻翠光欲铄。蹙缩包红栗，殷浓入深萼。

稀疏生意怯，静丽尤绰约。飞丝罥青虫，蟏蛸共联络。

深闺养春娇，霜华满珠箔。赖得西风轻，微薰小阴作。

盈盈出宫妆，新寒翠绡薄。空庭自颜色，含恨谁附著。

息亡楚无言，意婉心不乐。琵琶怨昭阳，所遇非所托。

独有未归人，相看慰孤酌。却似海南时，坡仙政漂泊。

有酒仍有花，世事且高阁。后时亦何迟，适寓今犹昨。

香雾沾新橙，倾酒两螯嚼。银烛更高烧，秋花易零落。
书静照禅师塔
王安石（宋代）

简老已归黄土陌，渊师今作白头翁。
百忧三十余年事，陈迹山林草野中。
山居
谢翱（宋代）

宿火石中取，人烟隔断霞。盗侵邻壤粟，女寄外翁家。

野树刺生叶，枯松藤缠花。老翁头未白，相对话天涯。
踏莎行
李岳瑞（清代）

风剪裁寒，烟丝织暝。画楼西畔深深径。新妆才罢上帘迟，有人偷觑花前影。

翠袖凉生，黄昏酒醒。凭阑祗觉芳心警。一场春梦不分明，东风昨夜桃花井。
八月八夕邀刘学录
陈宓（宋代）

老来岁月去如流，佳节前期约共游。
玉露尽驱三伏暑，银蟾堪□作中秋。
交朋得暇频相过，身世须忘百不忧。
尚有读书心未足，寒光凭为洗双眸。
赠歌者王郎南归和牧斋先生韵 其一
龚鼎孳（清代）

生成珠树有鸾栖，丞相鸣钟邸第西。为报五侯鲭又熟，平津花月贱如泥。
奉和初春出游应令
李百药（唐代）

鸣笳出望苑，飞盖下芝田。
水光浮落照，霞彩淡轻烟。
柳色迎三月，梅花隔二年。
日斜归骑动，馀兴满山川。
雨过新竹闻郑君毓臣将赴厦门
梁成楠（清代）

江户山川彩笔收，挂帆又作厦门游。弄风燕马何思越，识巷殷人尚入周。

诗义毛笺多岁月，家风糊口自春秋。两情蛩蟨原难别，天意重教苦雨留。
东台山
张启鹏（清代）

秋声万马来，猛与客心斗。峰巅生晴云，山背学釜覆。

望岳渺一线，远势各背就。窥云隐涧花，拨藓认崖窦。

秋凋晒药石，林鹤欲比瘦。雁过浮远烟，人来倚孤岫。

古青浮若拳，空翠小于豆。穿径绕萧寺，外景涤孤陋。

绝顶俯平原，杰阁耸云构。清泉响石涧，静听泻飞溜。

晚风堕高树，凉逼衣痕绉。
富春山僧隐居
陶安（明代）

林壑幽闲处，烟霞卜筑缘。寸心空万虑，丈室现诸天。

香掬昙花露，清疏茗树泉。冥飞逃世网，尚友子陵贤。
雨中对梅寄何户曹 其一
吴惟信（宋代）

颇爱连山雪映溪，南枝休笑北枝低。扬州有客同吟咏，湖上何人更品题。

云未商量春后雪，花先零落雨中泥。清愁一点无归着，回首东风起杖藜。
绝句
潘高（明代）

杏花风起雨如丝，人在轻寒暮阁时。杨柳毵毵春院闭，青鸠啼上最高枝。
舟中写怀寄王阳明 其一
方献夫（明代）

到处云山若可依，悠悠京国望中微。何人漫费相思梦，不与秋风共载归。
答何青耜咏赠鲈鱼
唐树森（清代）

鲈羹风味赖翁知，况值加餐待客时。料得濠梁多逸趣，半江红叶换新诗。
与白云山人夜坐山人将归天台即席赋此送之
子贤（元代）

桫椤树头月皎皎，共坐论诗天欲晓。大星飞落沧江前，小虫啼欲墙根草。

我爱高人白云姿，对客长赋白云辞。漫游群仙白银阙，拾得碧海珊瑚枝。

又载云軿下尘世，凉飙微动青霞袂。一声铁笛彻长霄，鸾凤和鸣满云际。

高人读律仍读书，白头在堂辞我归。殷勤綵服寿春酒，江城八月秋晖晖。
佛牙讚
宋真宗（宋代）

西方大圣号迦文，接物垂慈世所尊。
常愿进修增妙果，庶期饶益在黎元。
句
刘慎虚（唐代）

归梦如春水，悠悠绕故乡。驻马渡江处，望乡待归舟。
用之相访忽忆汉孙不得一脉以死用前韵
李石（宋代）

叩门剥啄涕沾襟，忽忆僧孙病骨侵。
壁上卧龙香线断，柱间题凤墨痕深。
仓皇不瞑思君眼，辗转犹希住世心。
真意自天渠信否，赠篇聊当阁中箴。
满江红·蝶梦惊残
李曾伯（宋代）

蝶梦惊残，仿佛似、东方才白。人报道、城疑不夜，界几无色。敲瓦微听冰线响，开窗倏放风花入。拥重貂、曾不觉寒侵，将何德。呼剡棹，行为客。平蔡垒，何能役。算争如、穷檐高卧，闭门毋出。安得松江江上去，一蓑独钓丝千尺。要不持、寸铁和前修，文章伯。
望雨 其一
邵雍（宋代）

盛夏久不雨，满天下愁苦。安得一片云，救取人间否。
梅花
潘牥（宋代）

昨夜花神有底忙，先教踏白入南邦。
冷将双眼窥春破，肯把孤心受雪降。
松弟得兄呼最长，竹君取友叹无双。
月宵试看尤清绝，一在梢头一在窗。
系裙腰 仿刘叔体
叶纨纨（明代）

窗耳半掩簟儿清。庭儿静，袖儿轻。春儿老去伤情。

景儿明，愁懒把，步儿行。

黛儿蹙蹙髻儿倾。栏儿倚，闷盈盈。萋萋绿草儿，迷断归程。

叹声声，只赢得、病儿成。
暇日邀王天任诸公游南坡天任有诗因次韵 其二
虞俦（宋代）

我诗苦艰涩，蹇步太行巅。笔乾砚欲裂，何地觅涌泉。

巧匠愧傍观，袖手不能前。敝帚徒自珍，捧心岂成妍。

辟舍不获命，属鞬试周旋。君诗巧层出，浥露晨花鲜。

前辈借波澜，后生敢并缘。平生程不识，毁不直一钱。

五色烂摩尼，八音和相宣。挹袂庾开府，拍肩杨盈川。

每发必中的，矢脱无空弦。我盖三复之，飘飘意欲仙。

此计太冷淡，浪费五彩笺。不如醉红裙，且听歌喉圆。

况当荷倾盖，莫待栗过拳。徐看骑鲸伯，一斗挥百篇。
句
陈傅良（宋代）

梦由今日赉，事与古人求。
盘江
史申义（清代）

盘江一曲来乌蛮，湍迅直过七星关。汇支百粤入南海，包缠尾洒流湾环。

者卜河深气候暖，冬叶不落杨那山。菖蒲芭蕉同一绿，枫香橘熟红斓斑。

沿江雨气隔雾縠，诸岭秀色拖烟鬟。笋舆鸦轧度山麓，轻衫软履怜尪孱。

温黁想及春三月，明镜江流飞白鹇。
丁香结•作天上官词十六首。序之以词
董以宁（清代）

新寓人间，故乡天上，我梦恰才归去。看琪花玉树，閒指点、说是归游之处。

仙风吹下后，依归向、海尘中住。猛看墙角，月光如水，嫦娥不语。

多虑。虑天上修文，除我更无佳句。欲制红词，频催青火，湿萤难聚。

借得邻家小照，随意抽诗绪。似空中传旨，上帝赐卿金箸。
感时上卢相
司空图（唐代）

兵待皇威振，人随国步安。万方休望幸，封岳始鸣銮。
次韵朱晦翁十梅·疏梅
王炎（宋代）

诗人自情亲，俗子极交浅。
所以疏着花，即之风韵远。
与枢直旧友追话诸老轶事因志其语 其三
郭曾炘（清代）

少年冯涿州，晚慕傅春和。推贤亦下士，赡智犹足多。

调护骨肉间，披诚无媕阿。咄咄双桂轩，退食谁见过。
宇文枢密挽诗 其二
魏了翁（宋代）

夷考公言行，真成肃悯孙。星枢绳懿武，月殿媲隆恩。

契阔成三世，凄凉隔九原。壮夫襟上泪，并为两师垣。
西江月·愁黛颦成月浅
晏几道（宋代）

愁黛颦成月浅，
啼妆印得花残。
只消鸳枕夜来闲，
晓镜心情便懒。
醉帽檐头风细，
征衫袖口香寒。
绿江春水寄书难，
携手佳期又晚。
次韵俞伯初古松篇
汪炎昶（宋代）

挺植今几世，追数邈不逮。
槃古始分尽，已见数抱大。
繁荄茁朽始，力穷孕贞外。
灵椿尔何知，诧阅寒暑代。
深根谢撼拔，毅色支挫败。
心竖素蘰直，貌古自类怪。
梢优轴厚地，皮是船下濑。
五岳空峥嵘，可纳枯穷内。
绿狞攒砾髯，纹睚蹙腥背。
萝茑独引援，萧文藉覆盖。
枝抽尚未已，著恐宇宙隘。
馀韵落斋环，海涛镶砰拜。
此岂臃腫贱，莫肯发众快。
材大固难空，不伐岂怜爱。
阿房得附枝，岂见东圯始。
扫魏若遁藏，丑惰事恬退。
枯柏不自量，小哭竞术卖。
负荷力不给，摧折自卖害。
造化久培植，亦以邦国赖。
山灵慎爱惜，勿使妄剪拜。
大物不虚生，天意终有在。
赋才巧尔殊，落落出行辈。
所希江遭逢，叶卷云影碎。
丈室
崔鶠（宋代）

此家英妙姿，玉雪熙冠冕。
新诗一何似，鸾鹄见萧散。
蹑屣往从之，宁复念重趼。
新丰主人
储光羲（唐代）

新丰主人新酒熟，旧客还归旧堂宿。
满酌香含北砌花，盈尊色泛南轩竹。
云散天高秋月明，东家少女解秦筝。
醉来忘却巴陵道，梦中疑是洛阳城。
示道光及安大师
王安石（宋代）

春日载阳，陟彼高冈。
乐彼之园，维水泱泱。
维笋及蒲，既生既育。
拚飞维鸟，集于灌木。
嘤其鸣矣，乱我世曲。
有怀二人，在彼空谷。
既往既来，独寐寤宿。
陟则在巘，或降于阿。
瞻望弗及，伤如之何。
落叶
宗粲（清代）

秋气乍萧森，天涯落叶深。西风数行雁，暮雨几家砧。

黄密埋荒径，红疏露远岑。惟留松与柏，苍翠自成阴。
黄河多淘河之属有曰漫画者常以觜画水求鱼有
晁说之（宋代）

淘河复淘河，后土激浪沙分波。
大石羽转杂龙鼍，汝欲澄清力几多。
官家费尽水衡钱，万夫政待汝漪涟。
天上有河鹊以填，可增汝漫髠其颠。
虚名核何尝，休讥汝在梁。
卜算子 其三
王之道（宋代）

今日富川滨，后夜湓江岸。千里西湖指顾间，未怕新年换。

再见复何时，此意凭吟管。应有新诗当尺书，日望南来雁。
诗偈 其一七○
庞蕴（唐代）

宝珠内衣里，系来无量时。遇六恶知识，又常假慈悲。

牵我饮欲酒，醉卧都不知。情尽酒复醒，自见本道师。
次韵徐赞府蜚英八首
方回（元代）

屏除呵殿少人知，随马囊诗更有谁。
五百不来村落静，自然生齿似螽斯。
怀成父
赵蕃（宋代）

晓枕占乾鹊，昏檐数湿萤。
竹风愁独立，山雨要同听。
懒更翻黄卷，还成倒浊瓶。
犹疑到或晚，戒勿掩柴扃。
画枕屏
苏辙（宋代）

绳床竹簟曲屏风，野水遥山雾雨蒙。
长有滩头钓鱼叟，伴人闲卧寂寥中。
钤山
严廷珏（清代）

仙台对县门，长桥跨溪水。策杖作山行，翛然远城市。

登顿入薜萝，盘旋出碨礌。草木杂青黄，沙土明赤紫。

上有屋数间，荆榛连废址。当年分宜相，通籍仍归里。

始愿慕圣贤，诵法实居此。一意典坟间，九年冰雪里。

如何入阁后，顿易平生履。履霜不早戒，患由利熏始。

太阿一倒持，侵欲而崇侈。路人多侧目，奴辈竞希旨。

爪牙罗义儿，淫荒纵爱子。政必以贿成，忠必以谏死。

孽海徒自深，急流不知止。太阳忽回光，冰山奚足恃。

徒令大奸名，千秋入青史。读书期明理，理明讵若是。

十罪有余辜，故乡人不齿。草庐望依然，游人每回趾。

青松与白云，叹息蒙遗耻。
自翠微山望金精
谢秀孙（明代）

薄暮秋初风，木叶下庭圃。夫君招我游，盘姗出坡树。

山菊垂好招，阴影随行步。几折临高厓，敛足不敢顾。

夫君指金精，谓此汝所慕。吴王洞口来，仙女云中举。

至今千百年，烟霞生其处。自怜长闺房，荏苒秋草暮。

结庐十五载，不识金精路。夜月明空山，时闻钟声度。

忆我七八岁，曾一随诸妇。巾车到洞门，嘿然生疑惧。

洞中忽有光，云殿凌丹雘。翠竹摇空寒，白日蒙雨雾。

仿佛记曲水，海棠缘石户。草色映罗裙，逐伴踏招去。

涧水湿弓鞋，逡巡避母怒。忽忽三十年，仍向峰头住。

世事几兴衰，家门亦多故。徵兰不可期，弄瓦杳无与。

出户泪如丝，入户泪如雨。人生能几何，年光如驰骛。

安得辞人间，洒扫侍仙驭。
杂诗十首 其三
张协（魏晋）

金风扇素节，丹霞启阴期。腾云似涌烟，密雨如散丝。

寒花发黄采，秋草含录滋。闲居玩万物，离群恋所思。

案无萧氏牍，庭无贡公綦。高尚遗王侯，道积自成基。

至人不婴物，馀风足染时。
和别驾萧世范赠玉岩诗四首
佚名（宋代）

堪笑先生四壁无，寒窗剩有五车书。
一童只许长须伴，半世长同双影居。
白屋不嫌藜藿少，朱门却厌稻梁馀。
枕流漱石多佳趣，不羡人间驷马车。
戈壁杂诗
宋伯鲁（清代）

种树皆连屋，移家总面山。晚炊斜日里，残雪小桥湾。

寂寂岁云暮，劳劳人未闲。山程与沙堠，不觉损朱颜。
偶作 其二
曾由基（宋代）

故山荏苒失归期，颜尚如丹鬓已丝。忆昔师门传拙赋，迄今客路懒工诗。

不伤迟暮无豪举，却喜聪明减旧时。便把蜗庐题退隐，何时买得草堂基。
示智常偈
慧能（唐代）

不见一法存无见，不似浮云遮日面。不知一法守空知，还如太虚生闪电。

此之知见瞥然兴，错认何曾解方便。汝当一念自知非，自己灵光常显现。
上丹霄
丘处机（宋代）

洞天清，神山秀，少人行。尽贪恋、世梦峥嵘。仙风瑞景，眼前虽顿却如盲。

爱河终日，竞浮沉、来往纵横。

东方出，西方没，南方死，北方生。四方转、异类翻腾。

区区甚日，道眸开阐欲心更。愿将灵质，悟空华、彼岸高登。
喜张进士叔豫见宿旅舍
李祯（明代）

穷巷寂无邻，青灯共故人。
远声霜下磬，孤影客边身。
露冷蛩相吊，庭寒月自亲。
殷勤一瓢酒，更与话酸辛。
赠彭术士
项安世（宋代）

卷舒湖水槛前帘，开阖山光舍后檐。
幸有湖山供卧起，莫将世味较酸甜。
初夏杂咏
陆游（宋代）

病退身仍健，年侵趣更高。
芳醪溢蛮榼，短褐束郿绦。
本不营三窟，何由挫一毫。
烟帆几时挂？长啸破秋涛。
苦热
贯休（唐代）

松桂枝不动，阳乌飞半天。稻麻须结实，沙石欲生烟。

毒气仍干扇，高枝不立蝉。旧山多积雪，归去是何年。
丁亥过沙井和移剌子春韵二首 其一
耶律楚材（元代）

科登甲乙战文围，吾子才名予独知。巢许身心君易乐，萧曹勋业我难为。

有恒得见实无憾，知己相逢未忍离。携手河梁重话旧，胡然羞和子卿诗。
春舟
郭辅畿（明代）

芳林花未落，古岸雨初消。云性宜深壑，风痕媚晚潮。

篙轻屡点石，帆小乍疑蕉。春意真骀荡，客情入岛谣。
山居杂诗九十首
曹勋（宋代）

岁华念将晚，寒色惨中抱。
昔年困虀盐，拨灰吟苦调。
老来适其适，所乐在燕笑。
招宾共一醉，围炉不妨小。
点绛唇 夹竹桃
严既澄（清代）

暖梦娇酣，绛云簇簇窥帘笑。靓妆沈悄，新与蝉声绕。

鼓舞春心，更缀琼多少。供凭吊。闹红飘老。人面分残照。
偈颂七十六首 其六
释师观（宋代）

圣因古兰若，湖边绝潇洒。知他几百年，已属斯人也。
浣溪沙
施绍莘（明代）

半是花声半雨声，夜分淅沥打窗棂。薄衾单枕一人听。

密约不明浑梦境，佳期多半待来生。凄凉情况是孤灯。
句
释延寿（宋代）

步步寒华结，言言彻底冰。
次韵天觉进喜雪
释德洪（宋代）

万马天街听启关，晓光佳气泼人寰。春生殿阁玲珑外，秀发园人顷刻间。

为瑞欢声浮动植，争妍诗句丽江山。从教飞上朱蓝袂，点缀彤墀玉笋班。
观梅小集以斋禁不得奉陪因寄小诗
朱熹（宋代）

梅花年后欲离披，恰是先生变食时。送与西楼一尊酒，诸君莫负可怜枝。
和黄宰木犀
洪咨夔（宋代）

春风花事数河阳，又见玲珑糁缀黄。
万斛香添秋醖藉，十分凉借月容光。
熏奁拾取留长挹，汤鼎煎来得细尝。
须信小山标致别，从渠涂额学宫妆。
出游归卧得杂诗
陆游（宋代）

久读僊经学养形，未容便应少微星。
一枝新锻金雅觜，更向名山斸茯苓。
立春帖子·皇帝阁
周必大（宋代）

日向皇都永，冰从泰液融。
八荒开寿域，万国转春风。
辛丑岁暮三首
戴复古（宋代）

日月易流转，一年仍一年。
身从忧患老，事逐岁时迁。
白首未闻道，清贫不愧天。
寒林松柏瘦，花柳又春妍。
偈颂一百零二首 其十
释绍昙（宋代）

衲僧拄杖头，一升三合米。今年春雨多，一饱应难拟。

觉海山仙，春如是语。怒发冲冠，驱神驾鬼。诛云师，扫烟翠。

放出金乌出海门，且听歌舞乐丰年，只图一个不知恩。
玉照东西两轩有红梅及千叶缃梅未经题咏倒用
张镃（宋代）

虽嫌绿叶与青枝，入格依前自欠诗。
几向斜阳溪畔见，犹将桃杏误猜疑。
颂
释智同（宋代）

云门透法身，法身何许人。
雁回沙塞北，鹦鹉慕西秦。
观物吟
邵雍（宋代）

地以静而方，天以动而圆。
既正方圆体，还明动静权。
静入必成润，动极遂成然。
润则水体具，然则火用会。
水体以器受，火用以薪传。
体在天地后，用起天地先。
题米元晖万里长江图
钱闻诗（宋代）

太湖水入霅溪寒，叠嶂连山几万般。
此景古今无尽藏，总归懒拙一毫端。
三月一日入襄州界先寄吴待制二首
项安世（宋代）

儿时梦到汉南州，四十头颅未省游。
此段风流愧人物，今年行省藉君侯。
仲山甫有遗墟在，诸葛公存旧事不。
欲借蹇驴驮醉帽，从公一一访前修。
凤洞
徐安国（宋代）

帝遣持将紫诏来，山前九锁一时开。洞天绝境胜阿阁，览德飞翔日几回。
答曾节推
王名遂（宋代）

夫君真自淦川来，书种相承教有台。
蓬阆得时宜直上，金焦无地却空回。
荐书共喜从天下，诗句谁能带雨催。
细数平生归计是，待耕明月种寒梅。
山园小梅得疏影横斜水清浅暗香浮动月黄十四
赵时韶（宋代）

小桥飘泊淡生涯，曾送清香入酒杯。
疏影不随流水去，夜深和月过溪来。
九里岭
杨寅（宋代）

上下各九里，东西只数家。
田横梯齿密，松列雁行斜。
分镳争岭道，孤往接天涯。
为我谢风景，何路不开花。
广言归
郭祥正（宋代）

予将归兮而有言，德眇薄兮言弗见信。孝乎为孝兮友于弟昆，弗为为政兮予之所存。

慨日月兮往而不返，吾亲八十兮事之云晚。朝廷清明兮予忠曷施，道弗行于家兮何以教吾民之为哉。

呜呼，耕吾土兮足以食，条吾桑兮足以衣。予奉亲兮孰不可乐，予治身兮尤以为宜。

蹇何忧兮何思，恬无闷兮无知。休欤归乎，以退为进乎，予发诸诚乎，言谁弗信乎。
九日书似北山上人
张翥（元代）

老年尤惜过芳时，篱下黄花值闰迟。夜雨有愁如湿絮，秋风无发可吹丝。

劳魂数数还乡梦，往事茫茫感兴诗。满腹精神浑减尽，一杯谁与共襟期。
满庭芳 寒夜
康与之（宋代）

霜幕风帘，闲斋小户，素蟾初上雕笼。玉杯醽醁，还与可人同。古鼎沈烟篆细，玉笋破、橙橘香浓。梳妆懒，脂轻粉薄，约略淡眉峰。清新，歌几许，低随慢唱，语笑相供。道文书针线，今夜休攻。莫厌兰膏更继，明朝又、粉冗匆匆。酩酊也，冠儿未卸，先把被儿烘。
寿黎拙翁
陈仪庆（宋代）

名重河汾道更尊，只将拙日养吾存。
南州佳士争倾盖，阙里诸生半在门。
一笑何妨延贺客，六旬今已见曾孙。
斯文寿脉天同久，挺挺霜松傲岁寒。
咏史上·邹衍
陈普（宋代）

六月咸阳霜亦飞，五行正是水昌时。
族秦自是谈天衍，不用陶朱与仲尼。
石门舟中即景
宝廷（清代）

风翻轻浪碧悠悠，两岸桑林送客舟。莫讶此间风景异，水光山色近杭州。
次韵德庄送别 其一
周紫芝（宋代）

千里辞家复卧疴，赖君一笑肯相过。梦看赤鲤春腾浪，归见牵牛秋渡河。

空里懒能书怪事，酒中自可作无何。一竿忍负平生意，重钓花姑溪上波。
登甘露寺
周繇（唐代）

盘江上几层，峭壁半垂藤。殿锁南朝像，龛禅外国僧。

海涛摏砌槛，山雨洒窗灯。日暮疏钟起，声声彻广陵。
籍田明道二年四曲 其三 十二时
佚名（宋代）

君天下，万国来王。玉帛凑梯航。五风十雨，品物蕃昌。

栖垄有馀粮。躬千亩、天步龙翔。化重光。举祖彝章。

验晨正农祥。东郊如砥，黛耜御游场。荐芬芳。稼穑伫丰穰。

成耨礼，三事并卿尹，执耒有经常。此仪旷绝，行自吾皇。

玉振复金相。睹九色、流衍仓箱。洽欢康。虫鱼皆茂育，戈祋永韬藏。

两闱至圣，辅以股肱良。祚延长。寿岳保无疆。
李卫使伯修舟中小集
张嗣垣（明代）

小驿新秋色，江乡薄暮天。人家栖断岸，官树阁寒烟。

几度乘潮稳，船窗借月悬。将军多野趣，留客共清言。
和蔡铁窗韵
陈元晋（宋代）

铁窗诗价远，应是到鸡林。
修月有妙手，伴云无出心。
调高追郢曲，间古和虞琴。
近自钟山采松花和汤甚美
张方平（宋代）

青松北山麓，春蕊摘金团。芳泽逾肪节，滋华本岁寒。

功传上品药，饵胜曲晨丹。一泛彤霞液，天和入肺肝。
琼林苑御筵奉诏送文太师致政归西都四首 其三
陆佃（宋代）

太师勋业在丹书，乞得身归主眷殊。五色诏容瞻凤阙，白云篇不换蛇珠。

閒应物外神仙有，健复人间将相无。明夜画船回首处，汴堤烟月柳千株。
书性之所藏伯时木石屏 其一
释祖可（宋代）

此自是我辈物，而乃落君家房。尚喜周旋顾盼，无忧荦确风霜。
西河柳
施枢（宋代）

一把轻丝拂地垂，柔梢浅浅抹燕脂。
絮花吹尽枝方长，却恨春风未得知。
九日奉陪侍郎登白楼
卢纶（唐代）

碧霄孤鹤发清音，上宰因添望阙心。睥睨三层连步障，

茱萸一朵映华簪。红霞似绮河如带，白露团珠菊散金。

此日所从何所问，俨然冠剑拥成林。
渔人
王炎（宋代）

西南月未堕，白雾吞青山。
渡口无人行，老渔一舟还。
呵手系短缆。襏襫犯夜寒。
捕鱼养妻子，谁谓斯人閒。
郴江百咏并序·飞仙桥
阮阅（宋代）

櫃中飞出过辽天，楼上归来又几年。
云物已閒松已老，芝田依旧在桥边。
归航夜雨有感
周密（宋代）

扣舷何处起吴歌，客思由来入夜多。感愤诗篇偏跌宕，飘浮身世任蹉跎。

风摇岸火如飞电，雨打溪蓬似滴荷。十载别鸥成底事，依然西塞晒渔蓑。
方城与君时相别遇雨因
彭汝砺（宋代）

五更赤晴平旦雨，愁云不开风劲怒。霰雹夜落大如芋，日月不劲愁乌兔。

兄曰嗟予季行役，道阻且修日云暮。泥深一尺水交注，仆肩不任马蹄驻。

一车十牛不能御，晨征忽忽立乘遽。恐汝悲啼不还顾，昔知为快今知误。

恨不赭阳一月住，人生百年惟所遇。曲折万变皆归数，乾坤与人同寄寓。

扰扰眼前皆细故，慎勿动心悲景露。九阪王阳犹叱驭，平明天晴卷云雾。

骅骝安稳行道路，一日千里如跬步。
李斛峰尚书挽诗 其四
林希逸（宋代）

当年期集所，一榜上三人。晚节惟公在，交情独我亲。

楚东分袂久，溪上得书频。曾共茅檐宿，因行部入闽。
尝瓜二首
杨万里（宋代）

病骨那禁暑，衰年更作愁。
有风依旧热，初伏几时秋。
瓜果谁新饷，馋涎小忍休。
金盆井花水，且看玉双浮。
百日红
杨慎（明代）

李径桃蹊与杏丛，春来二十四番风。朝开暮落浑堪惜，何似雕阑百日红。
过商州
张翙（清代）

重关已过数峰西，绕尽羊肠踏尽梯。
满耳水声千涧曲，四围山色一城低。
白水浦怀王建宁
岳珂（宋代）

南朝旧见王忠武，此地曾屯千万兵。
十里荒蹊秋兔健，千年陈这暮鸿征。
无衣空緼包胥志，遗帼终留诸葛名。
落日英雄满襟泪，凤凰倚徙正孤城。
湖中女
杨维桢（元代）

湖中水，滑如脂，湖中女，芙蓉姿。湖中小桨荡莲叶，唱得吴王白雪词。

轻裙利屐踏雁足，为客高歌激明目。生年不作人家妇，东人西人换恩主。

主家薄倖非三从，归来抱瑟弹孤鸿。君不见东家女伴粗且丑，嫁得比邻呼阿忪。
槐花
罗邺（唐代）

行宫门外陌铜驼，两畔分栽此最多。欲到清秋近时节，

争开金蕊向关河。层楼寄恨飘珠箔，骏马怜香撼玉珂。

愁杀江湖随计者，年年为尔剩奔波。
挽番阳戴如曾贡士母金氏
许月卿（宋代）

霜气凛闺妹，严风老更癯。诗书谓有子，门户可无夫。

雏凤横秋鹗，孤鸾啼夜乌。长松有风雨，枯草但平芜。
熙宁祀武成王一首
佚名（隋代）

武千洸洸，日靖四方。
百王所祀，休有烈光。
命官揶事，佩玉锵锵。
思皇多祜，以惠无疆。
次韵史康时见赠
周孚（宋代）

两屦下峨岷，旧闻渠可人。相逢老史族，仍是少公亲。

浊酒能浇月，新诗不负春。旁观还伎痒，吾亦捧心颦。
刘寺展绣亭上，与尤延之久待京仲远不至，再
杨万里（宋代）

南山十日菊，秋酌有前诺。
东省三同舍，山行何用约。
也後相丁宁，彼此拨忙著。
清晨到刘寺，寸步辄倚薄。
望君久未来，细意拣岩岳。
上到展绣亭，聊复休倦脚。
回览西湖天，向我怀中落。
山幽人转孤，境胜情反恶。
昔贤愿独往，对影谁与乐。
或者欣群游，避喧那可却。
我随梁溪叟，觞次饶驩谑。
坐无山浦翁，谈间顿萧索。
斜阳更待渠，小向灵芝泊。
登瀛图
孙承恩（明代）

长安旭日光曈昽，黄金之宫五云中。和风骀荡春融融，六街三市人丛丛。

千家启高门，十里飘香尘。绿杨红杏蒸如云，行人快睹三郎君。

郎君马上好丰采，此时见者谁不爱。宫袍初着裁制新，唐巾样古流风在。

武夫执盖前导行，徙御肃穆无哗惊。垂鞭亸袖貌闲雅，頫仰意态春风生。

萧萧如闻骢马鸣，调良亦似知人情。后从者谁大京兆，纷前拥后真光荣。

即看此幅谁所摹，人言誇官本，我道登瀛图。三郎君者孰姓氏，有美李子张与胡。

秀发山川尽英彦，良工笔下开生面。九州四海莽寥阔，恍惚图中一朝见。

同升之义非偶然，侈恩纪盛誇当年。岂惟睽违代瞻对，还使异日儿孙传。

吁嗟人生赋命有穷达，致身如此宁非杰。亦知温饱非雅意，更有远大事业希前哲。
酬种放徵君一百韵
王禹偁（宋代）

太岁在辛卯，九月万木落。
是时太阴亏，占云臣道剥。
王生出紫太，谴逐走商洛。
扶亲又抱子，迤逦过京索。
弊车载书史，病马悬囊橐。
西都不敢住，空负香山约。
閿乡正南路，秦岭峭如削。
肩与碍巨石，十步三四却。
妻孥亦徒步，碛砾不容脚。
山店蓋木皮，烟火浑熏灼。
夜深闻櫖贙虎，全家屡惊戄。
山泉何萦回，切冽无桥彴。
卸鞍引羸蹄，解袜事芒屩。
晨澜发可监，朝涉胫如斮。
商山六百里，天设皆岩崿。
上洛在其中，狴牢曾未若。
逐臣自可死，何必在远恶。
刺史不我顾，古寺聊淹泊。
卜居杂民甿，致养无精舂。
知道由自宽，有亲强为乐。
侧闻种先生，终南卧云壑。
长沮既躬耕，元礼仍开学。
王绩妇未娶，介洁翘孤鹤。
之推母偕隐，教诲修天爵。
诗情亦嗜酒，道气不服药。
田衣剪荷芰，野饭烹茝蒻。
雾豹泽文彩，冥鸿避矰缴。
肯从羔雁聘，唯恐簪裾缚。
如何宋右史，斥鷃议鵰鹗。
玄纁与丹诏，恩礼诚非薄。
仍敕京兆府，敦谕辞恭恪。
先生恋板舆，纯孝心坚确。
散发走烟峦，拜章谢恩渥。
巨材犹在涧，大玉不出璞。
使者遂空回，软轮何寂寞。
贤母召徵君，庭责词嗃嗃。
胡为事章句，漏名入街郭。
府县污我山，胥徒噪吾幄。
以兹近声利，安得成高邈。
誓将徙穷谷，庶可逃喧浊。
先生拜引过，为寿开樽杓。
陶陶又熙熙，何啻闻竽龠。
人传到迁客，面目敦慙怍。
器小识不远，当年事头角。
遭时得一第，游宦何龌龊。
逐膻甚蚍蜉，斗耀同熠燿。
宰邑乏弦歌，谏垣无謇谔。
便蕃朱紫绶，僭忝丝纶阁。
方号騤騤龙，已困狺狺{左犭右足}。
待罪始知非，咄哉昧先觉。
一聆高世行，罪发庸可擢。
忍耻赋三章，尘埃寄寥廓。
明年会恩宥，量移井蛙跃。
靡暇谒南山，征途望西岳。
黄河波汹涌，白迳苔班驳。
中条围解县，五老烟龊龊。
此焉为郡副，乌敢事陨获。
笼禽幸未死，尚且谋饮啄。
米呼村婢舂，樵雇山僮斫。
喂马捽寒芜，看书爇秋箨。
信口亦吟哦，放心无适莫。
君恩已绝望，人事终难度。
相府一张纸，唤起久屈蠖。
诚知有梁栋，未忍弃榱桷。
五城天上开，三殿云间卓。
重取故衣冠，笼裹山猱玃。
病翼得风云，坏墙劳赭垩。
谏官与史氏，旧职聊羁络。
举袖拂石螭，凝眸睨金雀。
冥心想前事，一梦何挥矐。
长恐先生闻，倚松成大噱。
关中朋友来，遗我神仙作。
繁华远客骑，铮鏦美人错。
古澹啜鉶羹，文雅铿木铎。
千言距百韵，旨趣何绰绰。
孰念气如虹，翻然轻抵鹊。
俊甚麻姑抓，快比屠门嚼。
浑金岂在熔，尺璧宁施琢。
愈风齐捧檄，忘味同闻乐。
致之同怀袖，日夕芬兰若。
褒我尘俗韵，铅刀化干镆。
同声必有应，过实还疑谑。
盛夸山中事，云屋张霞幕。
兰芽含露采，石髓和烟酌。
巢由泉涤耳，园绮芝盈握。
有时上绝顶，星斗近可摸。
下视尘世人，营营似螶{左虫右上少右中日右下小}。
男儿既束发，出处岐路各。
苟非秉陶钧，即去持矛槊。
致主比唐虞，安边如卫霍。
不尔为逸人，深居返吾朴。
胡然自碌碌，名节日销铄。
行年过半世，功业久圭勺。
无术铸五兵，使民兴钱鎛。
无材统六师，逐寇开沙漠。
空言说王道，肆眼看人瘼。
多慙指佞草，虚效倾心藿。
一览大雅文，起予亦何博。
况兹山野性，谟画昧方略。
搔首谢朝簪，行将返耕凿。
栅堰二叹
方回（元代）

船行三五日，不得不思家。
索米开桥栅，徵钱运堰车。
于官何所补，为客自堪嗟。
况复饥荒后，群偷沸似麻。
上虞相行春口号十首 其七
王质（宋代）

云空玉宇降重重，匣面双蟠小戏龙。夹路繁花香到骨，不如天上紫芝封。
寿闽安侯周九苞
张煌言（明代）

倚天秋锷老芙蓉，鼎内神丹碧色同。露浥沧洲饶爽气，烟飞赤壁想雄风。

大椿不独传蒙叟，细柳还应拜上公。此日辕门群献寿，铙歌取次奏平戎。
和元晦咏画壁
张栻（宋代）

松杉夹路自清阴，溪水有源谁复寻。
忽见画图开四壁，悠然端亦慰予心。
追和东坡倦夜一首
王之道（宋代）

风阁开还闭，龛灯暗复明。
竹间听露滴，庭际看云竹。
皎月千门静，微风一座清。
只今廷诤者，谁复继元成。
久病二首 其一
吕本中（宋代）

久病畏人事，长闲增道心。宁贪风日好，不避雪霜侵。

局蹐身犹在，高低手自斟。酒杯休厌满，茗盌向来深。
后出师表
诸葛亮(存疑)（两汉）

先帝深虑汉、贼不两立，王业不偏安，故托臣以讨贼也。以先帝之明，量臣之才，固知臣伐贼，才弱敌强也。然不伐贼，王业亦亡。惟坐而待亡，孰与伐之？是故托臣而弗疑也。

臣受命之日，寝不安席，食不甘味。思惟北征。宜先入南。故五月渡泸，深入不毛，并日而食；臣非不自惜也，顾王业不可得偏安于蜀都，故冒危难，以奉先帝之遗意也，而议者谓为非计。今贼适疲于西，又务于东，兵法乘劳，此进趋之时也。谨陈其事如左：

高帝明并日月，谋臣渊深，然涉险被创，危然后安。今陛下未及高帝，谋臣不如良、平，而欲以长策取胜，坐定天下，此臣之未解一也。

刘繇、王朗各据州郡，论安言计，动引圣人，群疑满腹，众难塞胸，今岁不战，明年不征，使孙策坐大，遂并江东，此臣之未解二也。

曹操智计，殊绝于人，其用兵也，仿佛孙、吴，然困于南阳，险于乌巢，危于祁连，逼于黎阳，几败北山，殆死潼关，然后伪定一时耳。况臣才弱，而欲以不危而定之，此臣之未解三也。

曹操五攻昌霸不下，四越巢湖不成，任用李服而李服图之，委任夏侯而夏侯败亡，先帝每称操为能，犹有此失，况臣驽下，何能必胜？此臣之未解四也。

自臣到汉中，中间期年耳，然丧赵云、阳群、马玉、阎芝、丁立、白寿、刘郃、邓铜等及曲长、屯将七十余人，突将、无前、賨叟、青羌、散骑、武骑一千余人。此皆数十年之内所纠合四方之精锐，非一州之所有；若复数年，则损三分之二也，当何以图敌？此臣之未解五也。

今民穷兵疲，而事不可息；事不可息，则住与行劳费正等。而不及今图之，欲以一州之地，与贼持久，此臣之未解六也。

夫难平者，事也。昔先帝败军于楚，当此时，曹操拊手，谓天下已定。然后先帝东连吴越，西取巴蜀，举兵北征，夏侯授首，此操之失计，而汉事将成也。然后吴更违盟，关羽毁败，秭归蹉跌，曹丕称帝。凡事如是，难可逆见。臣鞠躬尽瘁，死而后已。至于成败利钝，非臣之明所能逆睹也。
凤凰台和李御史韵
郑守仁（元代）

夜深烽火东城鼓，步绝金莲春笋泥。千载王风天转北，六朝文物日沈西。

江浮汉地淮山小，鸟没吴云宫树低。独足不回鳷鹊去，云台今此让乌栖。
归朝欢·透隙敲窗风摵摵
王之道（宋代）

透隙敲窗风摵摵。坐见广庭飞缟白。长安道上正骑驴，蔡州城里谁坚壁。表表风尘物。瑶林琼宇三豪客。对分毫、连珠唱玉，竟把诗笺掷。草草杯盘还促席。痛饮狂歌话胸臆。前村昨夜访梅花，东邻休更夸容色。清欢那易得。明朝乌辔升南极。带随车、黄垆咫尺，莫作山河隔。
颂十玄谈·玄机
释印肃（宋代）

迥出三乘不假修，别传一句普天收。
扬眉早是相轻忽，妙得无心了便休。
童丱须知 玩好八篇 其一
史浩（宋代）

圣主中扃日湛然，白珩不重只尊贤。更于老氏求三宝，慈俭每为天下先。
寄李仁甫
晁公溯（宋代）

守地难越境，吊生宁及哀。
自伤转蓬远，莫致束刍来。
惨日熙夏屋，悲风号夜台。
遥知倚庐处，流泪渍苍苔。
春阴
陆游（宋代）

老境三年病，新春十日阴。
孤舟镜湖客，万里玉关心。
出岫云多态，呼风鸟独吟。
读书惟恐尽，倾酒却愁深。
次九弟中秋韵
李彭（宋代）

楚江微波鸣盎酒，脱叶萧然坐来久。仰头看月落乌纱，无复纤云汉津口。

顾兔之灵态度深，捣药长生传至今。风前急管闻三弄，泓下苍龙时一吟。

逸兴俄生缥粉壶，携幼近局无劳呼。坐中白发饮辄醉，鼻雷发声聊据梧。

异舍群鸡皆误唱，舍下鸣蛩亦清壮。低昂北斗挂柴扉，不眠尚倚过眉杖。
游佛峪龙洞偕石励斋张采南孝廉 其二
王以敏（清代）

夜梦不知所，晨起搴云梯。乱峰偃蛟鼍，初日升虹霓。

浩浩长风号，足底双塔低。登高一舒啸，白气迷青齐。

济北万烟户，黄流一沙堤。系我襟带间，安能辨东西。

南有仙人坪，亭圮馀芳荑。我欲掇其实，上追阮与嵇。

日鹤不可招，袱被谁与携。回看下山路，松毛落寒溪。
泉大道赞
释如净（宋代）

棒头挑起葫芦，手里伸出钵盂。
噇酒噇肉破落户，天上人间大丈夫。
方山
曾极（宋代）

人间底事有方壶，剑截青摇界碧虚。
试上殊庭瞻醉葛，仙云垂带护储胥。
潘乐二君对雪寄声似欲予赋适方知之走笔奉呈
梅尧臣（宋代）

南方今见雪，北客定思家。
任冻不欺酒，竞春先著花。
楼高休厌上，儿近未应遮。
谁问穷居日，西窗压竹斜。
如梦令（记梦）
廖行之（宋代）

雨歇凉生枕罩。不梦大槐宫殿。惟对谪仙人，一笑高情眷眷。离恨。离恨。无奈晓窗杂啭。
次韵安止春词十首 其二
郭祥正（宋代）

池塘新水碧泱泱，杨柳牵风绿线长。已信形骸随野马，不思功业到岩廊。
送何秘丞
李觏（宋代）

吴人作蜀官，万里溯惊湍。地俗虽云异，民情想一般。

智明终戒察，政惠不须宽。前史多循吏，乘閒更熟看。
示初公颂 其一
李昌孺（宋代）

昔日曾闻师子音，清风匝地满丛林。不须更问西来意，晓月亭亭正露金。
伍林舟中
傅梦得（宋代）

人生踪迹抵浮萍，客里行藏分外轻。
酒力禁持风半日，橹梢摇外月三更。
暂携琴剑随身去，且得溪山入眼清。
着脚水乡吟思苦，未知谁得与诗盟。
绝句 其一
李流谦（宋代）

围炉独拥夜深红，已是摧颓一老翁。断简半披还半掩，如今不作蠹书虫。
题王也痴虚舟三首 其一
陈恭尹（清代）

狂澜得到槛边无，尽日清风满舳舻。顺逆去留都莫计，人间波浪过江湖。